Richard Diebenkorn
Store norske leksikon,Kunst og estetikk,Bildende kunst,Kunsthistorie,Abstrakt ekspresjonisme
Richard Diebenkorn var en amerikansk maler, og et fremtredende medlem av kunstnergruppen Bay Area-malerne. Med utgangspunkt i et inspirerende kunst- og poesimiljø i San Francisco, arbeidet Diebenkorn med virtuose figurfremstillinger, inspirert av New York-skolens abstrakte ekspresjonisme.
Med bred penselføring malte han landskaper og figurer. Fargene er rene og sterke og det spilles på dramatiske lys- og skyggevirkninger. Etter hvert gikk Diebenkorn over til å male mer abstrakte bilder, der vakre fargeflater, ofte med en transparent virkning, spilles ut mot lerretets fire sider. Den store billedflaten er hovedsakelig delt i vertikale og horisontale felter, men med et subtilt innspill av noen diagonaler, greide han å skape et svært personlig billedspråk.Særlig kjent er den omfangsrike Ocean Park-serien, der følelsen av luftig og storslått kystnatur hele tiden er tilstede. Ved sin bortgang hadde Diebenkorn en posisjon som en av de virkelig betydelige amerikanske malere i dette århundret. Les mer i Store norske leksikon abstrakt ekspresjonisme abstrakt kunst kunst i USA